入瞿唐登白帝廟
作者：陸游
朝代：宋

paragraphs: 曉入大谿口，是爲瞿唐門。
長江從蜀來，日夜東南奔。
兩山對崔嵬，勢如塞乾坤。
峭壁空仰視，欲上不可捫。
禹功何巍巍，尚覩鐫鑿痕。
天不生斯人，人皆化魚黿。
於時仲冬月，水各歸其源。
灩澦屹中流，百尺呈孤根。
參差層顛屋，邦人祀公孫。
力戰死社稷，宜享廟貎尊。
丈夫貴不撓，成敗何足論。
我欲伐巨石，作碑累千言。
上陳躍馬壯，下斥乘騾昏。
雖慚豪偉詞，尚慰雄傑魂。
君王昔玉食，何至歆雞豚。
願言采芳蘭，舞歌薦清尊。